Možnosti tehotenstva počas menštruácie a tehotenstva s menštruáciou
Dobry deň je možné byť tehotná a mať menštruáciu? Alebo otehotnieť počas menštruácie?
Dobrý deň.
Ďakujeme za Vašu otázku.
Žena nemôže byť tehotná a zároveň mať menštruáciu.  To však neznamená, že nemôže dôjsť ku krvácaniu počas tehotenstva. Nie je nezvyčajné, že sa u žien počas tehotenstva, najmä prvého trimestra, vyskytne krvácanie s rôznou intenzitou. Môže sa vyskytovať v podobe slabého špinenia, alebo vyzerať ako menštruácia (dokonca môže byť aj silnejšie). Oboje môžu sprevádzať aj kŕče podobné tým, ktoré ženy často pociťujú pri bolestivej menštruácii. Taktiež nie je vylúčené tzv. biochemické tehotenstvo, ktoré zanikne skôr ako ho stihneme vidieť na ultrazvuku, čiže asi do 5-6 týždňa tehotenstva.
Žena môže otehotnieť v ktorejkoľvek fáze menštruačného cyklu. Na otehotnenie však treba uvoľnenie zrelého vajíčka z folikulu - ovuláciu. To sa najčastejšie deje približne medzi 12-16 dňom menštruačného cyklu. Samozrejme je to veľmi individuálne a ovulácia môže byť posunutá. Vajíčko je schopné oplodnenia 12 hodín po ovulácii, toto obdobie je predĺžené o životnosť spermií v ženskom tele. Niektoré literatúry uvádzajú, že spermia môže prežiť až 7 dní. To vysvetľuje možnosť otehotnenia aj po pohlavnom styku, ktorý sa uskutočnil v čase menštruácie.
Žiaľ, v našej kompetencii nie je jednoznačne potvrdiť ani vylúčiť prípadné tehotenstvo. To môže iba gynekológ po dôkladnom vyšetrení. Z tohto dôvodu je potrebné kontaktovať predovšetkým lekára.
Prajem pekný zvyšok dňa.
S pozdravom
Mgr. Barbora Bičanovská